钦定古今图书集成/历象汇编/乾象典/第015卷 > 春秋繁露 > 阴阳出入
## 钦定古今图书集成/历象汇编/乾象典/第015卷 > 春秋繁露 > 阴阳出入

天道大数相反之物也，不得俱出，阴阳是也。春出阳
而入阴，秋出阴而入阳，夏右阳而左阴，冬右阴而左
阳。阴出则阳入，阳入则阴出，阴右则阳左，阴左则阳
右。是故春俱南，秋俱北而不同道，夏交于前，冬交于
后而不同理，并行而不相乱，浇滑而各持分，此之谓
天之意，而何以从事？天之道初薄，大冬，阴阳各从一
方来而移于后，阴由东方来西，阳由西方来东，至于
中冬之月，相遇北方，合而为一，谓之曰“至。”别而相去，
阴适右，阳适左者，其道顺，适右者，其道逆。逆气左上，
顺气右下，故下煖而上寒，以此见天之冬，右阴而左
阳也，上所右而下所左也。冬月尽而阴阳俱南还，阳
南还出于寅，阴南还入于戌，此阴阳所始，出地入地
之见处也。至于中春之月，阳在正东，阴在正西，谓之
春分。春分者，阴阳相半也，故昼夜均而寒暑平。阴日
损而随阳，阳日益而鸿，故为烧热。初得大夏之月，相
遇南方，合而为一，谓之曰“至。”别而相去，阳适右，阴适
左，适右由下，适左，由上上暑而下寒，以此见天之夏，
右阳而左阴也。上其“所右，下其所左。夏月尽而阴阳
俱北还，阳北还而入于申，阴北还而入于辰”，此阴阳
之所始出地入地之见处也。至于中秋之月，阳在正
西，阴在正东，谓之秋分。秋分者，阴阳相半也，故昼夜
均而寒暑平。阳日损而随阴，阴日益而鸿，故至于季
秋而始霜，至于孟冬而始大寒。下雪而物咸成，大寒
而物“毕藏”，天地之功终矣。